Moord voor aftree-oord: Pensioenaris sou emigreer; verdagte vasFelix Gay (Foto: Facebook) ŉ Verdagte is die naweek in hegtenis geneem nadat ŉ 72-jarige pensioenaris net meer as ŉ week en ŉ half gelede voor die aftree-oord waar hy gewoon het gekaap en koelbloedig doodgeskiet is. Felix Gay is die aand van 20 Januarie voor die hek van die Darrenwood-aftreeoord in Linden, Johannesburg, doodgeskiet. Die voorval is op kringtelevisiekamera vasgelê. “Die beeldmateriaal wys hoe verdagtes met die slagoffer worstel, hom daarna verskeie kere skiet en hom uit die voertuig gooi voordat hulle met sy grys Ford Figo wegjaag,” het Xolani Fihla, woordvoerder van die Johannesburgse metropolisie (JMPD), gesê. Volgens Fihla het beamptes van die JMPD se honde-eenheid van die verdagtes op die beeldmateriaal herken, en is ŉ operasie van stapel gestuur om die verdagtes vas te trek. ‘n Skermskoot van die beeldmateriaal wys hoe een van die verdagtes langs Gay se motor hardloop en hom skiet Daar is Sondag op die verdagtes in Eldoradopark toegeslaan en een verdagte is in hegtenis geneem. “Die klere wat die verdagte op die kringtelevisiebeeldmateriaal gedra het, is in sy huis gevind. Tydens die inhegtenisneming is daar ook beslag gelê op ŉ Wit Nissan Almera wat in die kaping en moord gebruik is. Daar is vasgestel dat die Almera gesteel is en dat vals nommerplate daarop aangebring is. “Beamptes het ook op ŉ silwerkleurige Toyota Corolla, waarvan die VIN-nommer mee gepeuter is, beslag gelê. Gebruikte vuurwapenpatrone is in die voertuig gevind.” TimesLive berig Gay sou binnekort na Brittanje emigreer om by sy seun te gaan woon.